Taro Aso

Taro Aso (麻生 太郎, Asō Tarō; født 20. september 1940 nær Fukuoka i Japan) er en japansk politiker som var fra 2008 til 2009 Japans statsminister, den 92. i rekken. Han var også leder for Japans Liberaldemokratiske Parti (LDP). Taro Aso har vært medlem av Representantenes hus siden 1979. Han var utenriksminister fra 2005 til 2007 under statsministrene Shinzo Abe og Junichiro Koizumi. Dessuten var han i korte perioder generalsekretær for partiet LDP i 2007 og igjen i 2008.

 Partileder og statsminister 
Den 22. september 2008 valgte LPD Taro Aso som partiets fremtidige leder og etterfølger etter Yasuo Fukuda.Japan's ruling party picks Aso as leader – fra CNN, 22. september 2008 Valget til partileder gjorde det deretter til en formsak for den da 67-årige Aso å bli valgt til statsminister i Japan, som efterfølger for Yasuo Fukuda. Avgjørelsen ble truffet under en avstemning i Representantenes hus (hvor LDP har flertall) den 24. september 2008, hvor Aso ble valgt med overveldende flertall over opposisjonens kandidat Ichiro Ozawa.Et halvt parlament vælger Japans nye regeringschef – fra DR Nyheder/Udland, 24. september 2008 Ved valget i august 2009 led LDP et stort nederlag for Det demokratiske parti under Yukio Hatoyama, som 16.september 2009 avløste Aso som statsminister. 

Aso anses for å være en av de mest konservative av de toneangivende politikerne fra LDP.

Som katolikk tilhører Aso den lille kristne minoriteten i Japan, men han har ikke stilt sin religiøsitet til skue. Selv om kristne kun utgjør én prosent av det japanske folk har det med Aso vært fem kristne statsministre i landet etter annen verdenskrig. De fire andre var Masayoshi Ōhira, Ichirō Hatoyama, Tetsu Katayama og Shigeru Yoshida (Asos bestefar).

Taro Asos hustru Chikako er datter av tidligere statsminister Zenkō Suzuki. Hennes bror er medlem av Overhuset. Asos far, Takakichi, var medlem av Underhuset etter krigen. Taro Asos morfar var den tidligere statsminister Shigeru Yoshida. Asos tippoldefar Ōkubo Toshimichi var en nøkkelperson under Meijirestaurasjonen og ble senere innenriksminister.

Taro Aso er bror av prinsesse Tomohito av Mikasa, født Nobuko Asō, gift med prins Tomohito av Mikasa, sønn av prins Mikasa (Mikasa-no-miya). På dette vis er han nært knyttet til det japanske keiserhus.

 Referanser 

 Eksterne lenker 


 Profile: Taro Aso – beskrivelse av politikeren Taro Aso fra BBC News

Kategori:Japanske politikere
Kategori:Japanske skyttere
Kategori:Deltakere for Japan under Sommer-OL 1976
Kategori:Skyttere under Sommer-OL 1976
Kategori:Personer fra prefekturet Fukuoka
Kategori:Fødsler i 1940